TACLOBAN CITY – Nagpapadayon ha nawong han grabe nga militarisasyon labi na ha kabaryuhan, an Martial Law yana nga adlaw, September 21, 2011, 39 na ka anyos an nakalalabay tikang ig deklarar ini han Diktador nga Presidente Marcos.
“Waray mabaro ha aton kasaysayan an aton gobyerno nga sayop an ginpipinatuman nga militarisasyon ha kabaryuhan labi nga an napipiligro hini an kinabuhi ngan pakabuhi han aton mga kablas nga parag-uma nga asya an nagpapakaon han bug-os nga katawhan Pilipino”, pahayag ni Nestor Lebico, Secretary General han Samahan han Gudti nga Para-uma ha Sinirangan Bisayas o SAGUPA-SB.
Pagmalatumat pa ni Lebico gindeklara han rehimen US-Marcos an Martial Law para kuno sugpuon an insurhensiya ha aton nasud nga ha kamatuoran diri ini mapaparong kun diri anay solbaron an ugat han kakurian han katawhan labi nga ha pagkayana nagpapadayon an mga pan-ekonomiya nga palisiya nga gindikta han Estados Unidos tikang pa han panahon ni Marcos.
Ha pagkayana nga panahon han rehimen ni Aquino, nagpapadayon an militarisasyon nga nagreresulta han mga panalapas han militar ha mga bungto han Burauen, Albuera, Carigara, Tunga ha Leyte ngan ha mga interyor nga bungto han Samar labi ha Las Navas han Norte nga dapit hini.
Pagsaysay pa ni Lebico nga diri tama nga solusyon ha kapobrehan, kakurian ngan kakablasan han katawhan an militarisasyon, lugod mas an kinahanglan han mga parag-uma an libre nga pagdistribwer han hagluag nga katunaan han mga dagko nga agaron maytuna ha mga kablas nga parag-uma.
“Mas angay sentrohan han aton gobyerno an pira na ka-dekada nga problema han tinuod nga reporma ha tuna nga diri nababatian mismo ha mga pulong han aton presedente nga hi Pres. Aquino nga tikang ha angkan hin mga dagko nga agaron maytuna ha aton nasud,” pagtatapos ni Lebico.###
war_Latn war_Latn war_Latn war_Latn war_Latn war_Latn